ଭୁବନେଶ୍ୱର,୧୪ା୧୧(ବ୍ୟୁରୋ): ବହୁଚର୍ଚ୍ଚିତ ବ୍ଲାକ୍ମେଲର ଅର୍ଚ୍ଚନା ନାଗଙ୍କ କଳାକାର୍ନାମାକୁ ନେଇ ଚାରିଆଡ଼େ ଏବେ ଚର୍ଚ୍ଚା ଲାଗିରହିଛି। ଏପରିସ୍ଥିତିରେ ଓଡ଼ିଶା ଆସି ମାୟାଜାଲରେ ଫସାଇ ସମ୍ପତ୍ତି ଲୁଟ୍ କରିବାକୁ ଯୋଜନା କରୁଥିବା ପ୍ରୀତି ଦେଶାଇ ନାମ୍ନୀ ଜଣେ ରହସ୍ୟମୟୀ ଅଣଓଡ଼ିଆ ମହିଳାଙ୍କୁ ରାଜସ୍ଥାନର କୋତଓ୍ବାଲି ଥାନା ପୋଲିସ ଭୁବନେଶ୍ୱରରୁ ଗିରଫ କରିବା ଘଟଣା ଆହୁରି ଚର୍ଚ୍ଚା ସୃଷ୍ଟି କରିଛି। ପ୍ରୀତିଙ୍କ ଘର କର୍ନାଟକ ବେଲଗାଭି ଜିଲା ତିଲକୱାଡ଼ି ଥାନା ଅଞ୍ଚଳରେ। ତେବେ କର୍ନାଟକରେ ଏକାଧିକ ମହିଳା ଏହି ବ୍ଲାକ୍ମେଲିଂ ଗ୍ୟାଙ୍ଗରେ ଥିବା ରାଜସ୍ଥାନ ପୋଲିସ ପକ୍ଷରୁ ସୂଚନା ଦିଆଯାଇଛି। ତେଣୁ ପ୍ରୀତି ଏଠାରେ ବହୁ ବଡ଼ବଡ଼ିଆଙ୍କୁ ଫସାଇବାକୁ ଆସିଥିବା ସ୍ପଷ୍ଟ ହୋଇଛି। ଏଠାରେ ତାଙ୍କର କେତେଜଣ ସହଯୋଗୀ ଥିବା ରାଜସ୍ଥାନ ପୋଲିସ ସୂଚନା ଦେଇଥିବାରୁ କମିଶନରେଟ ପୋଲିସ ଏହାର ଖୋଳତାଡ଼ କଲେ ଆହୁରି ବହୁ ତଥ୍ୟ ପଦାକୁ ଆସିବ।
ସୂଚନା ଅନୁଯାୟୀ, ରାଜସ୍ଥାନର ଭରତପୁର ଜିଲା କୋତୱାଲି ଥାନା ଅନ୍ତର୍ଗତ ରଞ୍ଜିତନଗରରେ ଏକ ବୃଦ୍ଧାଶ୍ରମ ଚଳାଉଥିବା ବରିଷ୍ଠ ନାଗରିକ ଅନିଲ କୁମାର ଗୋଏଲଙ୍କ ନିକଟକୁ ୨୦୨୦ କରୋନା ସମୟରେ ପ୍ରୀତି ଯାଇଥିଲେ। ସେ ନିଜକୁ ଗରିବ କହି ଉକ୍ତ ବୃଦ୍ଧାଶ୍ରମରେ ରହିଥିଲେ। ଏହାପରେ ନାନା ଭୟ ଦେଖାଇ ୩୦ ଲକ୍ଷ ଟଙ୍କା ଦାବି କରିବା ସହ ଉକ୍ତ ବୃଦ୍ଧାଶ୍ରମକୁ ନିଜ ନାଁରେ କରିବାକୁ ସେ ବାଧ୍ୟ କରିଥିଲେ। ଏନେଇ ମାଲିକ ଅନିଲ ଅରାଜି ହେବାରୁ ପ୍ରୀତି ତାଙ୍କ ନାମରେ ଉଦ୍ୟୋଗ ନଗର ଥାନାରେ ଏକ ବଳାତ୍କାର ମାମଲା (ନଂ.୨୧୭/୨୦୨୨) ରୁଜୁ କରିଥିଲେ। ପରବର୍ତ୍ତୀ ସମୟରେ ଏହି ମାମଲା ମିଛ ବୋଲି ପ୍ରମାଣିତ ହୋଇଥିଲା। ହେଲେ ପରେ ସେ ଅନିଲଙ୍କ ଝିଅଙ୍କୁ ଅଶ୍ଳୀଳ ଫଟୋ ଓ ମେସେଜ୍ ପଠାଇଥିଲେ। ଏନେଇ ଅନିଲଙ୍କ ଝିଅଙ୍କ ଅଭିଯୋଗକ୍ରମେ ପୋଲିସ ଆଉଏକ ମାମଲା (ନଂ.୨୭୭/୨୦୨୧) ରୁଜୁ କରି ତଦନ୍ତ କରିଥିଲା। ତେବେ ତଦନ୍ତ ସମୟରେ ପ୍ରୀତିଙ୍କ ଏକାଧିକ ଗୁମର କଥା ପୋଲିସ ଜାଣିବାକୁ ପାଇଥିଲା। ଦୁଇଜଣ ବ୍ୟକ୍ତିଙ୍କୁ ପ୍ରୀତି ପ୍ରେମ ଜାଲରେ ଫସାଇ ବ୍ଲାକ୍ମେଲ କରିଥିବା ବେଳେ ଜଣେ ତାଙ୍କ ନିର୍ଯାତନା ସହି ନ ପାରି ଆତ୍ମହତ୍ୟା କରିଥିଲେ। ତେବେ ଏହି ଘଟଣାରେ ତାଙ୍କ ନାମରେ ୨ଟି ମାମଲା ଥିବା ଜଣାପଡ଼ିଥିଲା। ସ୍ଥାନୀୟ ପୋଲିସ ପ୍ରୀତିଙ୍କୁ ଗିରଫ କରିବା ପରେ ଜେଲ ପଠାଇଥିଲା। ହେଲେ ମାସେ ପରେ ସେ ବେଲ୍ରେ ଆସିଥିଲେ। ମାମଲାର ଶୁଣାଣି ସମୟରେ ସେ କୋର୍ଟରେ ହାଜର ନ ହେବାରୁ ସ୍ଥାନୀୟ କୋର୍ଟ ପ୍ରୀତିଙ୍କ ନାମରେ ଜାମିନ ବିହୀନ ଗିରଫ ପରଓ୍ବାନା ଜାରି କରିଥିଲେ।
ଉଲ୍ଲେଖଯୋଗ୍ୟ, କିଛିମାସ ତଳେ ପ୍ରୀତି ଭୁବନେଶ୍ୱର ଆସି ଚନ୍ଦ୍ରଶେଖରପୁର ଅଞ୍ଚଳରେ ଥିବା ଏକ ଆପାର୍ଟମେଣ୍ଟରେ ୩ ଯୁବତୀଙ୍କ ସହ ରହୁଥିଲେ। ଶନିବାର ସେ ପରିବା କିଣିବାକୁ ବାହାରକୁ ଆସିବାବେଳେ ରାଜସ୍ଥାନ ପୋଲିସ ଟିମ୍ ତାଙ୍କୁ କାବୁ କରିଥିଲା।
Enter your email to get our daily news in your inbox.
Leave this field empty if you're human:
